## La Generalitat eleva els compromisos de qualitat dels servicis públics amb una nova carta de servicis

*** L’objectiu és la millora contínua de l’Administració de la Generalitat i el seu sector públic instrumental per a adaptar-se als nous reptes de la societat
* Nuria Martínez: “Establim uns nivells de qualitat superiors als exigits en la normativa i mostrem un clar compromís de transparència amb els ciutadans”**

La Conselleria de Justícia i Administració Pública ha aprovat la Carta de Servicis de la Inspecció General de Servicis que eleva els compromisos de qualitat dels servicis públics.

L’objectiu és impulsar la modernització i millora dels servicis públics a la ciutadania, així com una major transparència en l’exercici de l’activitat pública, en resposta a les necessitats i expectatives de la ciutadania.

En este sentit, la consellera de Justícia i Administració Pública, Nuria Martínez, ha destacat que “l’Administració de la Generalitat i el seu sector públic instrumental han d’adaptar-se als nous reptes de la societat valenciana, amb una vocació de millora contínua, dissenyant i aplicant nous instruments”.

Nuria Martínez ha explicat que “a través d’esta carta de servicis establim uns nivells de qualitat superiors als exigits en la normativa i també mostrem un clar compromís de transparència amb la ciutadania perquè puga conéixer en tot moment el grau de compliment dels compromisos adquirits”.

La Inspecció General de Servicis és el màxim òrgan de control intern de l’Administració de la Generalitat i del seu sector públic instrumental. Té com a propòsit i missió vetlar pel compliment de la legalitat i el ple respecte als principis generals d’objectivitat, imparcialitat, eficàcia, eficiència, equitat i bona administració, així com impulsar la prevenció d’irregularitats i males pràctiques administratives i contribuir a la millora contínua de la qualitat dels servicis públics prestats per la Generalitat.

**Compromisos de la Carta de Servicis**

La Carta de Servicis de la Inspecció General de Servicis prioritza els servicis que este òrgan de control intern presta directament a la ciutadania i també al mateix personal de la Generalitat. Entre altres, els que fan referència a la vocació de servici a la ciutadania, l’aposta per la transparència, la rendició de comptes, la responsabilitat del personal que integra esta unitat, la seua objectivitat, rigor, diligència i celeritat en el seu treball.

En aspectes com la transparència, la Inspecció General de Servicis de la Generalitat es compromet a elaborar un informe anual d’avaluació del Pla d’actuació en el primer trimestre de l’any següent al de la seua execució i a incloure en els seus plans el seguiment específic d’almenys dos actuacions dutes a terme en plans anteriors a fi de comprovar l’efectivitat de les recomanacions formulades.

En qüestions de possibles infraccions a la legalitat vigent, la Carta de Servicis establix el compromís de la Inspecció General de Servicis de contactar amb totes les persones que denuncien presumptes irregularitats o males pràctiques administratives, per a informar-los de la recepció de la denúncia presentada i de la valoració sobre la seua tramitació en el termini màxim de 15 dies hàbils, reduint a la mitat el termini màxim legalment establit per a això.

Quan es tracte de denúncies per un presumpte assetjament moral del personal al servici de l’Administració de la Generalitat, el termini màxim per a contactar serà de 10 dies hàbils, i en les denúncies per un presumpte assetjament sexual, discriminatori o per raó de sexe en l’Administració de la Generalitat, el compromís és contactar amb la persona denunciant i fer una anàlisi preliminar de la seua situació en un termini màxim de 6 dies hàbils.

La Inspecció General de Servicis de la Generalitat es compromet a comunicar a la persona interessada, en el termini màxim de 7 dies hàbils, la recepció de la seua queixa per incompliment del deure de resposta a una queixa anterior, presentada davant qualsevol conselleria o ens del sector públic instrumental i a donar trasllat a l’òrgan competent en la matèria perquè done la corresponent resposta.

A més, es publicarà en la pàgina web una fitxa resum de cada una de les actuacions que hagen sigut objecte d’investigació en el mes següent a la comunicació de la seua finalització.

La Carta de Servicis de la Inspecció General de Servicis estarà a la disposició de la ciutadania a través del portal de transparència de la Generalitat Valenciana GVA-Oberta, a través de l’[enllaç següent](https://gvaoberta.gva.es/va/carta-de-servicios).

Fecha: 10/05/2025